הכתובת הדו-לשונית מצ'ינקיי

הכתובת הדו־לשונית מצ'ינֶקֶיי היא כתובת עתיקה הכתובה בפיניקית ובלווית, המתוארכת למחצית השנייה של המאה ה-8 לפנה"ס. הכתובת נחשפה בשנת 1997 ליד הכפר צ'ינֶה , כ-30 ק"מ דרומית לאדנה בקיליקיה. הממצא פורסם ותואר לראשונה בשנת 1999, והמהדורה הראשונה של הכתובת פורסמה בשנת 2000. עם השנים נוספו תוספות חשובות לפרשנות הכתובת.

הכתובת חולקת מאפיינים דומים עם כתובת אזתוד מאזתודי (קאראטפה). שתי הכתובות הן כתובות דו־לשוניות פיניקיות־לוויות, העוקבות אחר מלכי אדנה העתיקה מ"בית מופסוס" (המצוין בפיניקית כ"מפש" ובהירוגלפים הלווים כ־muksa), המוכר כמופסוס, מלך קיליקיה במסורות היווניות.

 רקע 
הממצא שעליו נמצאה הכתובת הוא פסל של אל הסערה תרחונזס עומד על מרכבה רתומה לצמד שוורים, בעל זקן ותסרוקת תלתלים, חובש כובע אלוהי בעל זוג קרניים, עוטה צעיף המשתלשל מכתפו השמאלית ולובש בגד בעל שרוולים קצרים עד מרפקיו. למתניו חגורה רחבה המתחברת לרצועה אלכסונית על גבו. ידיו שלובות ומחזיקות חפץ בלתי־מזוהה, ועל ידו הימנית חורים ששימשו אולי להצמדת חפץ אחר. מעל גבותיו שרידי עופרת של חפץ שהוצמד לשם.זינגר, "הכתובת והשלכותיה", עמ' 147 הכתובת נכתבה על ידי המלך הידוע בשם Uriakki, Urikki, Uriyikki ו־Urik, בטקסטים אשוריים, המקביל ל-War(a)ika בלווית. השאלה אם זה הוא "אורכ" מכתובת אזתוד (טור א' שורה 2) שנויה במחלוקת.זינגר, "הכתובת והשלכותיה", עמ' 149 מלך זה היה וסאל של אשור בממלכת קוה. בלווית אזור זה היה ידוע בשם 'חִיַוַ'.

בכתובת מונומנטלית זאת התייחס המלך למערכת היחסים בין ממלכתו לשליטיו האשורים. כמו כן, בגרסה הפיניקית של הכתובת, המלך טוען שבנה 15 מבצרים בממלכתו. בגרסה הלווית של אותה כתובת, אותו משפט מתפרש בצורה שגויה כהתייחסות להרס מבצרים.

בכתובת מתבטא היחס הקרוב בין המלך אוריכי לאדוניו האשורים.

 הכתובות 
 הכתובת הפיניקית 
ממוזער| הכתובת הפיניקית
הכתובת הפיניקית המקורית היא:

משמעותה היא: "אנכי ו[ריכ בן...] ממשפחת מפש [מלך הדננים?] ברוך־בעל, אשר [הרחבתי] בית ארץ עמק [אדן בעבור] בעל ובעבור הא[לים ו גם סוס [על סוס ו על . ומלך אשור ו]כל בית אשור היו לי לאב [ול]אם, והדננים והאשורים היו לבית אחד. ובנה אנכי מצודו[ת], במוצא שמש שמונה 8 ובמבוא שמש שבע 7, והיו 15 (יחד). ובמק[ומות...] (אלה אשר) נלחצו הושבתי ש[ם...] בעל־כר שלווה, ישע, שובע ו[כל?] נועם לְמלך זה, ואף ב[...]".זינגר, "הכתובת והשלכותיה", עמ' 148 האל "בעל כר" מופיע גם על כתובת מלארטס  (KAI 287) ועל כד שיש מצידון.זינגר, "הכתובת והשלכותיה", עמ' 149

 הכתובת הלווית 
הכתובת הלווית היא תרגום כמעט מוחלט ומדויק של הכתובת הפיניקית.זינגר, "הכתובת והשלכותיה", עמ' 147–148ניתן למצוא את תעתיק הכתובת הלווית המקורית לאותיות לטיניות ותרגומה לצרפתית אצל Tekoğlu et al. 2000, pp. 968–972; וכן אצל Yakubovich 2015a, pp. 40–41, עם השלמות מעט שונות. שם האל המקביל לבעל הוא תרחונזס.זינגר, "הכתובת והשלכותיה", עמ' 147–148

 פירוש הכתובת 
שורה 2 – (1) אשפח: לפי זינגר "המונח 'אשפח' הוא כנראה וריאנט פונטי של 'שפח' הפיניקית, 'משפחה, בית-אב, צאצאים'." כך גם באוגריתית ובעברית במילים בנויות על השורש ש-פ-ח.Krahmalkov, Charles R., and Charles Richard Krahmalkov. Phoenician-Punic Dictionary. Peeters, 2000. עמ' 476 (ŠPḤ)בוויקימילון: https://en.wiktionary.org/wiki/ש־פ־ח
(2) מפש: הן בכתובת הפיניקית והן בכתובת הלווית מוזכר "מפש/מֻכַּסַ" (במעתק פ־כ המוכר בין לווית לשפות שמיות), הנזכר גם בשתי השפות בכתובת אזתוד. המונח מתקשר עם מופסוס היווני.זינגר, "הכתובת והשלכותיה", עמ' 150

שורות 2, 9 – דננים: בכתובת הלווית נזכר המונח "חִיַוִ", המקשר בין המונח "אַחִיַוַ", שהוא גלגול של אכאים, למונח קוה, שכן חֿ אנטולית מבוטאת לעיתים בשפות שמיות כק'. ייתכן שהשם התגלגל גם לחוי המקראי. המונח המקביל בכתובת הפיניקית הוא "דננים".

שורה 3 – הברכ בעל: כך גם בכתובת אזתוד.

שורה 6–7 – סס [על סס (ו)מ]/חנת על מחנת: השווה "סס על סס ומגנ על מגנ ומחנת על מחנת" בטור א', שורות 7–8 בכתובת אזתוד.

שורות 7, 8, 9 – אשר: כמו השמטת ה"אַ" התחילית ב"(אַ)חִיַוַ", כך גם במונח "אשור" הושמטה בכתובת הלווית ה"אַ" התחילית, והשם נכתב "sura" במקום "asura" במקום בו המונח הפיניקי המקביל הוא "אשֻר". יש הרואים במונח זה מקור לקיצור השם אשור לסוריה. עוד בעת העתיקה, הרודוטוס כתב שמקור השם "סוריה" בשם "אשור".הרודוטוס, היסטוריות, 7.63 (ראו במקור היווני ובתרגום לעברית)

שורה 10 – כנ לבת אחד: כנ בצורת רבים ("היו" בעברית).

שורה 16–17 – בעל / כר: שם של אל במובן של "בעל של הכור" או כנראה יותר סביר "בעל של המקום כר", אבל משמעותו לא ברור. לפי רעלליג baʿal kurra*.Röllig, Wolfgang. "Phönizisches aus Nordsyrien und der Gott Kurra." (2001): 42-52.Röllig, Wolfgang. "Zur phönizischen Inschrift von Cebelireis Dagi." (2008): 51-56. עמ' 54.

 ראו גם 
 כתובת אזתוד
 קוה (ממלכה עתיקה)
 רשימת כתובות כנעניות וארמיות

 לקריאה נוספת 























 קישורים חיצוניים 


 כתובת משנת 800 לפני הספירה מראה את מקור השם 'סוריה'
 Nytt fynd stärker samband mellan suroye-asuroye 
 Neue Entdeckung erhöht Verbindung zwischen Suroye und Asuroye 

 הערות שוליים 

קטגוריה:כתובות פיניקיות מלכותיות
קטגוריה:כתובות בלווית
קטגוריה:כתובות דו-לשוניות
קטגוריה:קוה
קטגוריה:אשורולוגיה
קטגוריה:ממצאים ארכאולוגיים מאבן
קטגוריה:פסלי דמויות מיתולוגיות
קטגוריה:מרכבות וכרכרות